Év közben a BMW Sauber Jacques Villeneuve-vel szerződést bontott, helyére pedig Kubicát ülették be. Első versenyén, a magyar nagydíjon 7. lett, de utólag kizárták, mivel a futam utáni mérlegelésen a versenyautó és a versenyző összsúlya 2 kilogrammal kisebb volt a megengedettnél. Harmadik versenyén, Olaszországban már 3. helyezettként dobogóra állhatott. Az évben már nem sikerült több pontot szereznie, így 6 ponttal a 16. helyen zárta az évet.